CELEX: 32019D0052
Language: bg
Date: 2018-12-20 00:00:00
Title: Решение (ЕС) 2019/52 на Съвета от 20 декември 2018 година за разрешаване на започването на преговори по споразумение за изменение на съществуващата тарифна квота за месо от домашни птици и заготовки от месо от домашни птици и за изменение на съществуващия тарифен режим за други разфасовки от домашни птици, съдържащи се в приложение I-A към глава 1 от Споразумението за асоцииране между Европейския съюз и неговите държави членки, от една страна, и Украйна, от друга страна

14.1.2019   
               
               
                  BG
               
               
                  Официален вестник на Европейския съюз
               
               
                  L 10/62
               
            
         РЕШЕНИЕ (ЕС) 2019/52 НА СЪВЕТА
         от 20 декември 2018 година
         за разрешаване на започването на преговори по споразумение за изменение на съществуващата тарифна квота за месо от домашни птици и заготовки от месо от домашни птици и за изменение на съществуващия тарифен режим за други разфасовки от домашни птици, съдържащи се в приложение I-A към глава 1 от Споразумението за асоцииране между Европейския съюз и неговите държави членки, от една страна, и Украйна, от друга страна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграфи 3 и 4 от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна (1) (наричано по-долу „Споразумението за асоцииране“), бе подписано в Брюксел на 21 март и 27 юни 2014 г. То започна да се прилага временно от 1 януари 2016 г. и влезе в сила на 1 септември 2017 г.
                  
               
                     (2)
                  
                  
                     От средата на 2016 г. започна вносът от Украйна в Съюза на нов вид разфасовка от домашни птици по тарифни редове КН 0207 13 70 („други разфасовки, пресни или охладени“) и КН 0207 14 70 („други разфасовки, замразени“). Този внос нарасна рязко, достигайки 25 000 тона през първото шестмесечие на 2018 г. Съгласно Споразумението за асоцииране този внос може да се въвежда на пазара на Съюза при нулева ставка на митото без никакви количествени ограничения.
                  
               
                     (3)
                  
                  
                     Новият вид разфасовка от домашни птици се състои от традиционни гърди с прикачени към тях раменни кости на крилцата и след минимална трансформация в Съюза може да бъде предлаган на пазара на Съюза като гърди от домашни птици. По тази причина съществува риск неограниченият внос на тези разфасовки да засегне условията, при които традиционните разфасовки от гърди от домашни птици могат да бъдат внасяни в Съюза съгласно Споразумението за асоцииране, и по-специално количествените ограничения под формата на тарифна квота.
                  
               
                     (4)
                  
                  
                     Поради това следва да започнат преговори с цел сключване на споразумение за изменение на Споразумението за асоцииране по отношение на обема на тарифната квота за месо от домашни птици и заготовки от месо от домашни птици и възстановяване на митото, приложимо за най-обагодетелствана нация, за вноса от Украйна, надхвърлящ тарифната квота,
                  
               ПРИЕ НАСТОЯЩОТО РЕШЕНИЕ:
         
            Член 1
            Комисията се упълномощава да договори от името на Съюза изменение на графика за митата на Съюза по отношение на двата тарифни реда КН 0207 13 70 („други разфасовки, пресни или охладени“) и КН 0207 14 70 („други разфасовки, замразени“) от приложение I-A към глава 1 и тарифната квота за месо от домашни птици и заготовки от месо от домашни птици в допълнението към приложение I-A към Споразумението за асоцииране.
         
         
            Член 2
            Преговорите се водят въз основа на указанията за водене на преговори на Съвета, съдържащи се в допълнението към настоящото решение.
         
         
            Член 3
            При воденето на преговорите се провеждат консултации с комитета „Търговска политика“ в съответствие с член 207, параграф 3, трета алинея от Договора за функционирането на Европейския съюз.
         
         
            Член 4
            Адресат на настоящото решение е Комисията.
         
         
            Съставено в Брюксел на 20 декември 2018 година.
            
               
                  За Съвета
               
               
                  Председател
               
               E. KÖSTINGER
            
         
         
            (1)  ОВ L 161, 29.5.2014 г., стр. 3.